Polisie loof beloning uit vir feite oor vermoorde vrou | Netwerk24
Polisie loof beloning uit vir feite oor vermoorde vrou
Deur Alet Van Der Walt 15 April 2017 15:12
Die polisie het Vrydag 'n beloning van R25 000 uitgeloof nadat 'n vrou wreed in Phomolong, Hennenman vermoor is.
Refilwe Sana Rampai (20) se ma het onrustig geword toe sy haar dogter nie op haar selfoon kon bereik nie. Sy het die Maandagaand uit Gauteng, waar sy werk, Hennenman toe gekom om haar dogter op te spoor.
Sy het omstreeks 21:30 daardie aand Rampai se lyk in haar slaapkamer gekry. Rampai was met 'n skerp voorwerp in die maag gesteek.
Volgens verklarings deur ander lede van die gemeenskap is Rampai die Sondag laas by 'n kerkbyeenkoms gesien.
Hennenman se polisie kan by 057 573 9104 of 071 072 4268 en 078 100 6091 geskakel word indien iemand met die ondersoek kan help.
Mohodi Dijana (15) is net enkele dae voor Refilwe Sana Rampai (20) in Hennenman se Phomolong-township vermoor. Die polisie het nou 'n beloning van R25 000 uitgeloof om Rampai se moordenaars op te spoor.
* Op Donderdag 30 Maart het 'n seun van dieselfde township op die lyk van sy 15-jarige suster in hul huis afgekom.
Die seun, Pule Dijana, het omstreeks 12:30 ná skool by die huis gekom. Die kombuisdeur was nie gesluit nie en die sleutel het in die deurslot gehang.
Hy het op sy suster, Mahohodi, se lyk afgekom waar sy tussen 'n hangkas en bed gelê het. 'n Kledingstuk was in haar mond gedruk en die seun kon haar nie bybring nie.
Die polisie se ondersoekwerk is met dié moord baie bemoeilik omdat tientalle mense die huis binnegaan het. Twee mans is oor die voorval in hegtenis geneem en daar word op die DNS-uitslae gewag om te sien of hulle met die moord verbind kan word.